KIRJALLINEN KYSYMYS E-0251/00

esittäjä(t): Daniel Hannan (PPE-DE) komissiolle

(7. helmikuuta 2000)

Aihe: Komission jäsenen Erkki Liikasen kommentti

4. lokakuuta 1999 ilmestyneen Cordis Focuksen mukaan komission jäsen Liikanen totesi: Ei ole hyväksyttävää, että uuden yrityksen perustaminen maksaa kolme kertaa enemmän ja kestää seitsemän kertaa pitempään Euroopan unionissa kuin Yhdysvalloissa.

Mitkä syyt komission mielestä aiheuttavat tämän kustannuseron? Mihin toimiin se aikoo ryhtyä poistaakseen yrityksille näistä syistä aiheutuvat ongelmat? Aikooko se tästä syystä lakata laatimasta sosiaalipolitiikkaa koskevien lukujen alaan kuuluvaa uutta lainsäädäntöä?

Erkki Liikasen komission puolesta antama vastaus

(31. maaliskuuta 2000)

Yrityksen perustamiseen tarvittavaa aikaa ja varoja koskevat erot yhteisön alueen ja Yhdysvaltojen välillä eivät tietenkään ole hyväksyttäviä.

Erojen suuruus vaihtelee itse asiassa jäsenvaltioittain, ja ne johtuvat erilaisista hallintokulttuureista sekä erilaisista tavoista hoitaa sääntelemättömästä taloudellisesta toiminnasta ajoittain aiheutuvia ongelmia. Jäsenvaltioiden yleinen kanta on kuitenkin, että menettelyjä pitää yksinkertaistaa ja kustannuksia alentaa. Komissio on avustanut jäsenvaltioita monin tavoin ongelman ratkaisemisessa. Tätä aihetta tarkastellaan yritysten toimintaolosuhteiden yksinkertaistamista käsittelevän työryhmän (BEST) kertomuksen(1) neljännessä suosituksessa, jossa jäsenvaltioita kehotetaan tekemään aloitteita yritysten perustamisen helpottamiseksi. Kertomuksen seurannan yhteydessä ja liittyen toimintasuunnitelmaan yrittäjyyden ja kilpailukyvyn edistämiseksi(2) komission edellytetään valvovan ja arvioivan aloittavia yrityksiä koskevan suosituksen(3) täytäntöönpanon kehitystä ja tiedottavan parhaista toimintatavoista.

Aloittaviin yrityksiin on kiinnitetty paljon huomiota koordinoivassa toiminnassa, jonka yhteydessä komissio auttaa jäsenvaltioita tunnistamaan ja vaihtamaan yrityspolitiikkaan keskeisesti liittyviä parhaita toimintatapoja. Aloittavien yritysten toimintaolosuhteiden parantamisesta ja yksinkertaistamisesta annetussa komission suosituksessa, johon viitataan BEST-kertomuksessa, oli tiivistettynä hyvä toimintatapa, joka tunnistettiin ensimmäisen suoranaisesti tätä aihetta koskeneen koordinoivan toiminnan yhteydessä. Tällä alalla on merkkejä kehityksestä, kuten tuoreessa koordinoivaa toimintaa koskevassa kertomuksessa(4) todetaan. Esim. Ranskassa toteutettu Centres de formalités d'entreprises -järjestelmä on yksinkertaistanut huomattavasti yrityksen perustamismuodollisuuksia. Lisäksi nähtävissä on rohkaisevia merkkejä siitä, että jäsenvaltiot oppivat toistensa kokemuksista. Esim. Portugalin Centro de Formalidades das Empresas -verkosto on luotu tietoisesti Ranskan mallin mukaan.

Koordinoivassa toiminnassa on myös tunnistettu aloittavien yritysten rahoitukseen, koulutukseen ja tukipalveluihin liittyviä hyviä toimintatapoja.

Yrityksille aiheutuvien vaikutusten arviointijärjestelmän avulla komissio vahvistaa niiden vaikutusten arviointia, joita ehdotetulla yhteisön lainsäädännöllä on pieniin ja keskisuuriin yrityksiin.

Komissio käynnistää parhaillaan myös esikuva-analyysitoimintaa yrittäjyyden ja innovaatioiden aloilla. Ensimmäiset keskustelut käydään teollisuusneuvostossa toukokuussa, ja ensimmäisiä tuloksia odotetaan saatavan Ranskan puheenjohtajuuden aikana.

Vihreässä kirjassa innovaatiosta(5) tuotiin esille innovatiivisten yritysten perustamiseen liittyviä erityisongelmia. Innovaatioita koskevassa toimintasuunnitelmassa(6) kerrottiin monista uuteen teknologiaan perustuvia yrityksiä koskevista, jo käytössä olevista toimenpiteistä. Vuoden 1999 alussa käynnistettiin

kokeilutoimi, jonka päämääränä on tunnistaa sellaiset talouden alat, jotka tarjoavat parhaan ympäristön aloittavien yritysten ja spin off -yritysten menestyksekkäälle käynnistämiselle ja kasvulle. Tällä kokeilutoimella pyritään myös edistämään sellaisten yhteisön alueilta tulevien uusien, parhaita toimintatapoja sisältävien strategioiden kelpoistamista ja siirtämistä, jotka edistävät innovatiivisten yritysten perustamista. Sosiaalipolitiikkaa koskeviin lukuihin liittyvän kysymyksen osalta komissio haluaa kiinnittää arvoisan parlamentin jäsenen huomion Euroopan yhteisön perustamissopimuksen 137 artiklan 2 kohtaan (ent. 118 artikla).

Hallitustenvälinen konferenssi antoi tätä tarkoitusta varten julistuksen N:o 26, jossa sanotaan: Korkeat sopimuspuolet toteavat, että Euroopan yhteisön perustamissopimuksen 137 artiklan 2 kohtaa koskevissa keskusteluissa vallitsi yhteisymmärrys siitä, että yhteisön tarkoituksena sen asettaessa vähimmäisvaatimuksia työntekijöiden turvallisuuden ja terveyden suojelulle ei ole olosuhteisiin nähden aiheettomalla tavalla syrjiä pienten ja keskisuurten yritysten työntekijöitä.

(1) Euroopan yhteisöt (1998). Yritysten toimintaolosuhteiden yksinkertaistamista käsittelevän työryhmän kertomus. Euroopan yhteisöjen virallisten julkaisujen toimisto, Luxemburg. ISBN 92-828-3260-0.

(2) Neuvoston päätelmät toimintasuunnitelmasta yrittäjyyden ja kilpailukyvyn edistämiseksi 29.4.1999.

(3) Komission suositus 97/344/EY, annettu 22. huhtikuuta 1997, aloittavien yritysten toimintaolosuhteiden parantamisesta ja yksinkertaistamisesta, EYVL L 145, 5.6.1997.

(4) Komission kertomus neuvostolle ja Euroopan parlamentille yrityspolitiikan alalla jäsenvaltioiden kanssa toteutetusta koordinoivasta toiminnasta. KOM(1999) 569 lopullinen.

(5) KOM(95) 688 lopullinen.

(6) KOM(96) 589 lopullinen.